b'\n_START_ARTICLE_\nEuropalov\n_START_PARAGRAPH_\nEuropalov er et norsk nettsted som f\xc3\xb8lger beslutningsprosessen fra EU til Norge for rettsakter som antas \xc3\xa5 v\xc3\xa6re relevante for Det europeiske \xc3\xb8konomiske samarbeidsomr\xc3\xa5de (E\xc3\x98S) og Schengen-samarbeidet om grensekontroll (Schengen-traktaten). _NEWLINE_Nettstedet, som ble startet i 2007 under navnet E\xc3\x98S-saker, f\xc3\xb8lger b\xc3\xa5de E\xc3\x98S- og Schengen-relevante rettsakter fra forslagsstadiet i Europakommisjonen gjennom saksgangen i EU-institusjonene (Europaparlamentet og R\xc3\xa5det for Den europeiske union), E\xc3\x98S-organene og Norge, til de er gjennomf\xc3\xb8rt og tr\xc3\xa5dt i kraft i norsk rett. Nettstedet f\xc3\xb8lger ogs\xc3\xa5 relevante fortolkninger av E\xc3\x98S-lovgivningen i EU-domstolen og EFTA-domstolen. I 2016 ble Europalov en del av Lovdata.  _NEWLINE_Form\xc3\xa5let med Europalov er \xc3\xa5 gj\xc3\xb8re informasjon om relevante EU-rettsakter lettere tilgjengelig. Opplysninger om trinnene i behandlingen av disse sakene er ofte spredt p\xc3\xa5 mange forskjellige internettsider, b\xc3\xa5de i og utenfor Norge. _NEWLINE_Ved hjelp av forskjellige lister og s\xc3\xb8kemuligheter kan man p\xc3\xa5 siden se hvor aktuelle saker befinner seg. Viktige saker og beslutninger omtales i egne nyhetsnotiser. Nettstedet inkluderer ogs\xc3\xa5 informasjon om relevante politikkdokumenter (meddelelser, rapporter, gr\xc3\xb8nnb\xc3\xb8ker m.m.). Et ukentlig nyhetsbrev oppsummerer nye og endrede saker p\xc3\xa5 de forskjellige saksomr\xc3\xa5dene._NEWLINE_Norske myndigheters synspunkter p\xc3\xa5 E\xc3\x98S-relevante saker, som publiseres p\xc3\xa5 E\xc3\x98S-notatbasen p\xc3\xa5 Europaportalen, utgj\xc3\xb8r en viktig informasjonskilde, men nettstedet omtaler alle E\xc3\x98S- og Schengen-relevante saker straks de starter prosessen i EU-institusjonene._NEWLINE_Europalov publiserer ogs\xc3\xa5 forel\xc3\xb8pige utgaver av E\xc3\x98S-komiteens beslutninger, f\xc3\xb8r de offentliggj\xc3\xb8res i E\xc3\x98S-tillegget. Nettstedet viser dessuten hvor EU-rettsaktene til slutt ender opp (gjennomf\xc3\xb8res) i norsk rett og n\xc3\xa5r de trer i kraft for norske borgere og foretak._NEWLINE_Ved \xc3\xa5rsskiftet 2017/2018 inneholdt Europalov faktaark for mer enn 7000 rettsakter og 1500 politikkdokumenter.'